forskyvning
        
         (psykologi)
Store norske leksikon,Psykologi,Klinisk psykologi,Psykoanalyse og psykoanalytisk teori
Forskyvning, er, i psykologien, en forsvarsmekanisme hvor følelser knyttet til en person eller et objekt overføres til noe nærstående. Taus aggresjon mot en autoritær sjef kan vendes mot en underordnet, eller hemmelig kjærlighet til en utilgjengelig person kan knyttes til for eksempel vedkommendes hund. Fetisjisme vil si at seksuelle følelser vekkes av klær eller andre attributter. Dette kan kobles til den man er forelsket i.
Forskyvning er ofte ubevisst og tilhører hverdagens alminnelige reaksjoner. Den kan gi grunnlag for plagsomme nervøse forstyrrelser, særlig situasjonspregede angstreaksjoner (fobier). Redsel for folkemengder, lukkede rom, åpne plasser og lignende kan oppstå ved forskyvning av opplevde angstreaksjoner over på situasjoner som bare har en symbolsk likhet med primærsituasjonen. Ubevisste konflikter kan også forskyves over på andre personer og gi opphav til irrasjonell atferd overfor disse personene. Les mer i Store norske leksikon angst fobi forsvarsmekanisme